
Kjære leser!

Jeg elsker gamle filmer! Fra romantiske komedier til thrillere og spøkelseshistorier. Gamle filmer, jeg mener virkelig gamle, fra førti- og femtiårene, har en form for magi som du ikke ser ofte i dag.

En av mine absolutte favoritter er Prinsesse på vift, historien om en prinsesse som stikker av fra sine kongelige plikter for å få en fridag. I denne boken endret jeg litt på historien og ga den en romantisk og lykkelig slutt, slik den fortjente. Min prinsesse, Alexis, flykter fra palasset for å oppleve det virkelige liv. Hun begynner med en drømmetur til Disneyland. Og det er der hun møter Garrett King.

Garrett er sikkerhetsekspert, og når han oppdager at Alexis er en rømt prinsesse, dras han mellom trangen til å beskytte og til å forføre henne. Det fører til en virvelvind av en romanse, full av hemmeligheter, løgner, forførelse og en vidunderlig kjærlighetshistorie

Kos deg med boken!

Maureen

 


Til Susan Mallery,

en stor forfatter og en enda bedre venn.

For alle drømmene vi har delt,

all latteren og det som skal komme.

Takk, Susan.

Garrett King var i helvete. Dusinvis av skrikende, leende barn raste forbi ham. Han krympet seg da stemmene deres nådde desibelhøyder som bare hunder skulle være i stand til å høre. Det Lykkeligste Sted i Verden? Ikke tale om.

Han ante ikke hvordan han hadde latt seg overtale til dette. – Du begynner å bli pysete, mumlet han dystert og støttet en hånd på det varme metallgjerdet foran seg. Han rykket den til seg igjen med en gang, sukket og tok en serviett ut av fetterens veske, for å tørke av det klissete sukkerspinnet på håndflaten.

– Du kunne ha vært på kontoret, sa han strengt til seg selv og kastet servietten i en papirkurv. – Du kunne sjekke regninger og holde deg à jour med den nye klienten. Men nei da, du måtte si ja til fetteren din i stedet.

Jackson King hadde stått på iherdig for å gå Garrett med på denne lille familieutflukten hans. Jacksons kone, Casey, var tydeligvis bekymret fordi Garrett var for mye alene. Han likte Casey, men var det ingen som kunne tenke seg at en mann var alene fordi han ville det?

Han kunne ha sagt nei, hvis det bare var Casey og Jackson som ba ham med. Men Jackson hadde lurt ham. Han hadde fått døtrene til å be «onkel Garrett» om å bli med, og stilt overfor de tre søteste barna i verden, var det umulig å si nei. Det visste den slu reven Jackson.

– Hei, fetter, ropte Jackson, og Garrett snudde seg og så hardt på ham. Jackson bare lo. – Casey, så du det? Jeg tror ikke Casey morer seg.

– Hva det angår, Garrett hevet stemmen for å bli hørt over larmen. – Jeg tenkte på å stikke nå. La dere fortsette å hygge dere som en familie.

– Men du hører til familien, Garrett, påpekte Casey.

Før han rakk å si noe, kjente han at noen trakk ham i buksebenet. Han så ned i Mias ansikt. – Onkel Garrett, vi skal på fjellturen. Vil du være med?

Fem år gamle Mia King var en hjerteknuser. Fra de typiske blå øynene til familien King, til den manglende fortannen og smilehullet, visste hun hvordan hun skulle bruke det.

Garrett så på de to yngre søstrene hennes. Molly var tre, og Mara hadde bare så vidt begynte å stabbe og gå. De var ustoppelige. Det var ikke mulig for ham å lure seg unna denne dagen. En liten pike med bønnfallende øyne var en ting, men tre stykker var for mye.

– Jeg kan jo stå her og passe på tingene deres, mens dere tar turen.

Jackson ga fra seg et snøft, som Garrett ignorerte. Han eide landets mest kjente og respekterte vaktselskap, og her sto han og diskuterte med en femåring.

Garrett og Jackson hadde vært venner i årevis. De fleste av fetterne King var venner, men han og Jackson hadde samarbeidet nært i lang tid. Garretts sikkerhetstjenester og Jacksons King Jets hadde felles interesser. Garretts velstående klienter leide Jacksons private jetfly, og begge firmaene hadde utbytte av det.

Jacksons kone, Casey, var en av disse lykkelig gifte kvinnene som så enhver innbarket ungkar som en utfordring.

– Skal du være med oss på Matterhorn? Jackson tok Mara fra sin kones armer. Smårollingen klapset ham på kinnene, og Garrett moret seg over å se Jackson omtrent smelte bort. Mannen var som kitt i hendene på familien sin. Pussig nok, fordi han i forretninger var kjent for å være en hard negl som ingen ville komme på kant med.

– Nei, sa Garrett og tok fra ham barnet. Han var blitt vant til å hanskes med småbarn etter hvert som familien King vokste. – Jeg venter her med Mara og resten av tingene deres. Han så ned på barnevognen og bagene som lå i en haug i den.

– Du kunne sitte sammen med meg, insisterte Mia og satte de store, blå øynene på ham.

– Jammen er hun flink, hvisket Jackson leende.

Garrett gikk ned på det ene kneet og så henne inn i øynene. – Jeg kan bli her med søsteren din, og så kan du fortelle meg om turen etterpå.

Hun furtet litt, uvant med å måtte gi seg. Men så smilte hun. – Ja vel.

Casey tok hendene til de to døtrene, smilte til Garrett og gikk mot køen. – Jeg ba deg ikke om å bli med bare for å stå stille, sa Jackson.

– Men hvorfor ba du meg, egentlig? For ikke å snakke om, hvorfor sa jeg ja?

Jackson lo og så seg over skulderen på sin kone og døtrene. – Det er bare ett svar på det. Casey. Hun tror at du er ensom. Og hvis du tror at jeg vil høre henne bekymre seg for deg helt alene, tar du feil.

Mara dasket Garrett i ansiktet. Han snudde hodet og smilte til henne. – Pappaen din er redd for mammaen din.

– Helt riktig, flirte Jackson og gikk etter familien sin. – Hvis hun blir grinete, er det en flaske i bleiebagen, ropte han over skulderen.

– Jeg tror jeg kan hanskes med henne. Men Garrett var allerede forsvunnet i mengden.

– Nå er det bare deg og meg, sa Garrett til den lille piken som lo overgivent og vred på seg som om hun ville ned. – Å, nei da. Hvis jeg setter deg ned, kommer du bare til å forsvinne, og da dreper moren din meg.

– Ned, insisterte Mara.

– Nei. Hun prøvde seg med et søtt smil. – Du verden, smilte Garrett tilbake. – Blir kvinner født med slike evner?

Et sted i nærheten hørtes lirekassemusikk, og det luktet popkorn. En hund med flosshatt danset med Askepott, og mengden jublet. Garrett holdt på Mara og følte seg utenfor. Kunne han overhodet være mer malplassert? Dette var ikke hans verden, tenkte han og vugget på Mara da hun begynte å sutre. I farlige situasjoner, som attentatforsøk, kidnapping, bankrøveri, var Garrett King i sitt ess.

Men denne utflukten sammen med mengder av smilende, lykkelige familier? Det var ikke hans element.

Det å eie og drive landets største og mest vellykkede sikkerhetsselskap, farget hans holdning til verden. Klientene varierte fra kongelige til rike industrimagnater, datamilliardærer og politikere. Fordi de selv var rike, visste Kingbrødrene hvordan de skulle gå frem for å organisere sikkerhet. På grunn av deres ekspertise, vokste omdømmet deres stadig. Firmaet var ettertraktet over alt på kloden. Kingtvillingene fløy over hele verden for å tilfredsstille klientene. Garrett og hans tvillingbror Griffin trivdes med det. Det var ikke alle som kunne være avslappede og optimistiske. Det måtte være folk som ham og Griffin som tok seg av de skitne jobbene.

Han sa til seg selv at dette var en avveksling. Jackson og familien hans var kommet nesten til begynnelsen av køen. Casey holdt Molly og Jackson hadde Mia på skuldrene. De så ut som den perfekte familie, og Garrett var glad på sin fetters vegne. Han var faktisk glad for alle disse mennene i Kingfamilien som nylig hadde kastet seg ut på dypt vann ved å gifte seg og stifte familie. Men han ville ikke være en av dem.

Menn som ham hadde ikke noe til overs for lykkelige avslutninger. Han ga Mara et kyss på pannen og tenkte at det var greit. Han kunne nøye seg med å være sammen med dem.

Hun gurglet noe og festet blikket på en knallrosa ballong. – Long, pep hun, og Garrett skulle akkurat til å kjøpe den til henne, da han fikk øye på kvinnen.

*

Alexis Morgan Wells hadde det fantastisk. Disneyland var akkurat det hun hadde håpet på at det skulle være. Hun elsket alt sammen. Musikken, latteren, tegneseriefigurene som blandet seg med mengden. Hun elsket hagene, de klipte buskene, til og med luktene. Det var som om barndommen og drømmene og magien var blitt til ett.

Musikken fra den siste turen hun hadde vært på, klang fremdeles i ørene, da hun oppdaget en mann som kom mot henne. Det gode humøret hennes forsvant. Det var den samme mannen som hadde fulgt etter henne inn i Itʼs a Small World. Nå skyndte han seg for å ta henne igjen. Han hadde sittet bak henne i båten, og han hadde nesten ødelagt opplevelsen for henne, fordi han insisterte på å snakke til henne.

Det samme gjorde han nå. – Kom igjen, søta. Jeg er ikke noen galning, jeg vil bare spandere lunsj på deg. Er det så ille?

Hun snudde seg og prøvde å smile. – Jeg har allerede sagt at jeg ikke er interessert. Vær så snill å gå din vei.

Men han lot seg ikke avvise. Han lyste opp. – Du er britisk, ikke sant? Jeg liker aksenten din.

Hun måtte virkelig gjøre noe med den, tenkte hun. Hvis hun ikke passet på, ville aksenten merke henne som «annerledes». Men det skulle et bedre gehør til enn det denne fyren hadde, for å oppfatte at det ikke var en britisk aksent.

Hvis hun anstrengte seg, kunne hun få til en amerikansk aksent. Moren hennes var født i California. Tanken på moren ga henne litt dårlig samvittighet, men hun fortrengte den. Hun kunne ta seg av den senere. Hun var absolutt sikker på at moren ville ha forstått hvorfor Alex måtte forsvinne. Men hun hadde det ikke travelt med å få høre om engstelsen hun forårsaket ved å stikke av.

Alex var en voksen og intelligent kvinne. Hvis hun ville ha en liten ferie, kunne hun vel ta den uten videre. Nå følte hun seg bedre. Inntil hun oppfattet at den uønskede beundreren fremdeles snakket. Hun prøvde å være diskré, men denne mannen tiltrakk henne for mye oppmerksomhet.

Hun prøvde å ignorere ham og satte opp farten. Hun beveget seg gjennom mengden med en grasiøs eleganse som stammet fra mange års dansetrening. Hun gikk med en lang hvit tunika, jeans og blå platåsko, men akkurat nå ønsket hun seg joggesko. Så kunne hun ha løpt.

Men det var ikke lurt. Å løpe gjennom denne menneskemassen ville definitivt tiltrekke seg oppmerksomhet.

– Kom igjen, det er bare en lunsj. Det skader vel ikke.

– Jeg spiser ikke. Jeg lever av oksygen.

Han blunket. – Hva?

Hun satte opp farten igjen og sa til seg selv at hun måtte slutte å snakke til ham. Hvis hun ignorerte ham, ville han gå sin vei. Nå var hun på vei mot landemerket rett foran seg. Det snøkledde fjellet midt i Anaheim, California. Dette var ett av verdens mest kjente fjell, og hun smilte da hun så på sledene som var fulle av skrikende, leende mennesker på vei nedover fjellsiden. De plasket gjennom dammene så vannet sprutet. Det var lang kø for å kjøre. Hun lot blikket gli over den, og så fikk hun øye på ham. Han holdt øye med henne. En stor mann med mørkt hår, kraftige kjever og en lubben baby i armene.

I et lynraskt øyeblikk følte hun et støt av gjenkjennelse. Som om noe inne i henne kjente ham og hadde lett etter ham. Men å dømme etter barnet han holdt, hadde dessverre en annen kvinne funnet ham først.

– Ikke gå så fort, maste den irriterende mannen bak henne. Alex festet blikket på den mørke mannen, og kjente hvordan hans blikk traff henne som en berøring. Han så fra henne til mannen bak henne og tilbake igjen, og det virket som om han oppfattet situasjonen med en gang.

– Der er du jo, ropte han og smilte til henne. – Hvorfor ble du så lenge?

Hun smilte bredt tilbake og tok imot hjelpen han bød henne. Hun løp mot ham, og han hilste henne med et smil, før han la armen rundt skuldrene hennes og trakk henne inntil seg. Og så stirret han hardt på den skuffede mannen. – Er det problemer her?

– Nei, mumlet mannen og ristet på hodet. – Ingen problemer. Han forsvant i en fart. Alex så lettet etter ham. Han hadde ikke direkte skremt henne, men hun ville ikke kaste bort sin første dag i Disneyland med å irritere seg over ham. Den store mannen ved siden av henne hadde fremdeles armen rundt henne. Hun likte det. Han var stor og sterk, og hun måtte bare sette pris på en mann som hadde sett at hun trengte hjelp og tilbudt henne den.

– Blong, kom det fra den lille piken, og dermed ble Alex minnet om at han antagelig var en annen kvinnes mann. Hun smøg seg ut under armen hans og smilte til den lille piken.

– Jammen er du søt. Faren din må være veldig stolt av deg.

– Det er han, sa mannen med en dyp og varm stemme. – Og han har to til som er like søte.

– Å. Hun visste ikke hvorfor hun skulle bli så skuffet over å få høre at han var far til tre, men sånn var det.

– Ja, min fetter og hans kone og de to andre er på fjellturen nå, så jeg passer på denne for dem.

– Å, gjentok hun, men nå var det av glede og lettelse. – Så du er ikke faren hennes?

Han smilte, som om han visste nøyaktig hva hun tenkte. – Ikke tale om. Jeg ville ikke utsette et uskyldig barn for noe sånt.

Hun så ham inn i øynene og likte den gnisten av humor hun så der. Han flørtet han også. – Jeg vet ikke det. En helt kan da være en god far.

– Helt? Jeg er knapt noen helt.

– Du var det for meg. Jeg kunne ikke få den fyren til å la meg være i fred, så jeg satte virkelig pris på hjelpen.

– Bare hyggelig. Men du kunne ha gått til en vakt og fått ham kastet ut. Du burde vel ha gjort det.

Nei, det ville ha betydd å komme med erklæringer, fylle ut skjemaer og slikt. Dermed ville identiteten hennes være avslørt, og den deilige dagen ødelagt. Hun ristet på hodet og skjøv det lange, blonde håret vekk fra ansiktet for å snu seg og se på de velstelte blomsterhagene, de glade barna og den strålende blå himmelen. – Nei, han var ikke farlig. Bare irriterende.

Han lo, og hun likte latteren hans.

– Blong, Gar, insisterte den lille piken.

– Ja vel. Ballong skal bli. Han vinket på ballongselgeren som kom bort med en gang og bandt en rosa ballong forsiktig rundt armen hennes. Garrett betalte, og barnet viftet med armen og hylte av fryd mens ballongen danset og hoppet.

– Det er vel på tide å presentere seg. Dette krevende pikebarnet er Mara, og jeg er Garrett.

– Alexis, men du kan kalle meg Alex. Hun rakte frem hånden, og han tok den. Det gikk et støt gjennom henne igjen, denne gangen var det nesten elektrisk. Han slapp taket, og den spennende heten ga seg.

– Hvordan går det, Alex?

Hun lo litt. – Jeg hadde det storartet, til den fyren dukket opp. Jeg elsker å være her. Det er første gang, og jeg hadde hørt så mye om det.

– Det forklarer saken, nikket hans.

Hun spente seg. – Forklarer hva?

– Hvis det er første gang du er her, har du det vel så morsomt at alle disse menneskene og trengselen ikke plager deg.

– Å, nei, det er herlig. Alle er så hyggelige, bortsett fra …

– Den fyren, nikket han.

– Nettopp. Hun smilte igjen og tok motvillig et skritt bakover. Selv om det var festlig å snakke med en flott mann som ikke ante hvem hun var, var det bedre om det tok slutt nå. Hun måtte gå videre. – Takk for at du reddet meg, men nå må jeg gå.

Han skakket på hodet. – Skal du møte noen?

– Nei, men …

– Hvorfor har du det så travelt da?

Hjertet hennes banket fortere da hun så invitasjonen i øynene hans. Han ville ikke gå sin vei. Han likte henne. Det var fint å vite. Den lille piken lekte med ballongen sin og brydde seg ikke med de to voksne menneskene. Alex så opp i Garretts lyseblå øyne og tenkte fort. Hun måtte være diskré og forsiktig, det var riktig nok. Men det betydde ikke at hun behøvde å være helt isolert under den lille ferien sin. Og en ferie betydde gjerne en liten romanse.

– Hva sier du til å være sammen med oss i dag? spurte han. – Redde meg fra en dag med for mange barn?

– Trenger du å reddes?

Hun så det ertende glimtet i øynene hans, og svarte med et smil. – Stol på meg. Døtrene til fetteren min vet hvordan de skal manipulere meg. Hvis du ikke er der for å beskytte meg, er det ingen som vet hva som vil hende.

Det var fristende, tenkte hun. Farlig fristende. Hun hadde bare vært i Amerika i tre dager, og hun begynte allerede å føle seg litt alene. Det var frigjørende å være på egen hånd, men det viste seg også å være ensomt. Hun kunne ikke ringe til de få vennene hun hadde i Statene, heller. Så snart hun gjorde det, ville familien få høre om det, og det var slutt på friheten.

Kunne det skade å tilbringe dagen med en mann som fikk henne til å krølle tærne, og familien som han tydeligvis var glad i? Hun trakk pusten og kastet seg ut i det. – Ja vel. Jeg vil gjerne redde deg.

– Glimrende. Familien skulle være tilbake ganske snart. Mens vi venter, kan du jo fortelle meg hvor du kommer fra. Jeg kan ikke helt plassere aksenten din. Den kunne være britisk, men ikke helt.

Hun skvatt til. – Du har et skarpt øre.

– Jeg har hørt det. Men det er ikke svaret, er det vel?

Nei. Det var kvikt av ham å oppfatte det. Hun var lært opp fra barnsben av til å svare på spørsmål uten egentlig å gi noe skikkelig svar. Faren ville ha vært stolt av henne. Han hadde innprentet henne at hun alltid måtte være vag og passe på alt hun sa. Hun hadde ansvar overfor familien. Arven. Folket.

– Hei, Alex. Stemmen hans vekket henne opp. Hun ristet på hodet og følte seg lettet. Han hadde reddet henne for annen gang i dag. Hun ville ikke tenke på pliktene og sin historiske rolle. Hun ville bare være Alex.

– Du kan jo prøve å gjette hvor jeg kommer fra, og så skal jeg svare bekreftende hvis du gjetter riktig.

Han trakk på et mørkt øyenbryn. – Du utfordrer feil mann. Men vi kan vedde. Fem dollar på at jeg finner det ut i løpet av dagen.

Hun håpet ikke det. Hvis han gjorde det, ville det ødelegge alt. Men hun bare nikket. – Fem dollar? Det er ikke mye av et veddemål.

Han smilte langsomt, og heten bredte seg i kroppen igjen. – Jeg er åpen for forhandlinger.

Hun kunne kjenne blodet bruse og boble i årene. – Nei, det er greit. Hun ga seg fort. Hun var kanskje ikke så forberedt på romantikk som hun hadde trodd. Eller Garrett var kanskje litt for mye for henne. Uansett var hun nervøs nok til å prøve å kjøle ned tingene mellom dem. – Fem dollar. Avtale.

Han nikket og smilte skjevt. – Men du skal vite at du ikke bør vedde med meg, Alex. Jeg vinner bestandig.

– Jammen er du selvsikker.

– Du skulle bare vite.

Det bredte seg noe varmt og vidunderlig i henne. Hun likte den virkningen han hadde på henne. Men hva var det ved ham som fikk henne til å reagere slik?

– Det var så gøy, onkel Garrett!

En liten virvelvind kom løpende bort til dem og la armene rundt knærne på Garrett. Hun smilte stort opp mot ham, men så kikket hun mistenksomt på Alex. – Hvem er du?

– Dette er Alex, svarte han. – Alex, hils på Mia.

Hun smilte til barnet og så at hun holdt enda fastere rundt Garretts ben.

– Mia, du må ikke løpe fra meg blant alle disse menneskene, ropte en dyp mannsstemme. Alex snudde seg mot det utrolig vakre paret som nærmet seg. Mannen holdt en mindre utgave av Mia.

– Alex, dette er min fetter Jackson, hans kone Casey og lille Molly.

– Så hyggelig å møte dere alle sammen.

Jackson tok et fort overblikk over Alex og blunket til sin kone. – Det går ikke an å la Garrett være alene i fem minutter, uten at han finner den vakreste kvinnen i hele parken. Bortsett fra deg, selvfølgelig, la han til da hun dyttet ham i siden med albuen.

– Kvikt tenkt, lo Casey og smilte til Alex.

– Jackson har alltid vært sleip, kom det fra Garrett.

– Det er derfor hun elsker meg, parerte fetteren og kysset sin kone på hodet.

Alex smilte av dem. Det var så fint å se den åpne hengivenheten i familien, selv om hun også følte et stikk av misunnelse. Hun hadde rømt fra sin egen familie for å få litt tid for seg selv, men nå savnet hun dem. Selv den diktatoriske faren. Å være sammen med disse menneskene gjorde bare savnet mer følbart.

– Det er hyggelig å treffe deg også, Alex. Casey rakte frem hånden.

– Takk, smilte Alex. – Jeg er litt overveldet av alt sammen. Dette er første gang jeg er i Disneyland og …

– Første gang? avbrøt Mia vantro. – Men du er så gammel!

– Mia, utbrøt Casey forskrekket.

Garrett og Jackson bare lo, og Alex lo med. Hun bøyde seg ned og møtte Mias blikk. – Jeg vet det. Det er fælt. Men jeg bor så langt unna, så det er første gang jeg har hatt anledning til å komme hit.

Mia nikket og tenkte seg om litt. – Jeg synes vi skal ta med oss Alex på spøkelsestoget.

– Det er din favoritt, sa faren hennes.

– Men hun har lyst til å være med, ikke sant, Alex? Mia så bedende på henne.

– Og jeg som akkurat tenkte at jeg ville finne spøkelsestoget, sa Alex.

Mia grep hånden hennes og trakk henne med seg. – Jeg skal vise deg.

– Så du kommer til å være sammen med oss i dag, flirte Garrett.

– Det ser slik ut. Hun frydet seg. Nå var hun ikke lenger alene. Barn å glede seg over og voksne å snakke med. Perfekt. Og da hun så Garretts blikk, ble det enda mer perfekt.

– Etter spøkelsestoget kan vi ta jungelbåtene, og så piratene.

– Mia, du må ta det litt med ro. Ikke smitt Molly, sa Jackson.

Garrett hadde fremdeles Mara i armene da han kom opp på siden av Alex. – Jeg lover at etter spøkelsestoget skal jeg passe på familien min, og du kan gjøre hva du vil.

Han visste det ikke, men hun gjorde allerede det hun ville. Hun ville bli godtatt. Hun ville ha en dag uten å bekymre seg om noe som helst. Bare tenke på å more seg. Og hun ville møte mennesker og få dem til å like henne fordi hun var Alex Wells.

Ikke fordi hun var Hennes Kongelige Høyhet prinsesse Alexis Morgan Wells av Cadria.

Hun drev Garrett fra forstanden.

Det var ikke bare fordi hun var vakker og morsom og intelligent. Også fordi han aldri hadde sett en kvinne slippe seg slik løs og more seg. De fleste av de kvinnene som kom og gikk i hans liv var mer interessert i hvordan håret deres så ut. Eller i å være så sofistikerte at det å kjøre rundt i en tekopp aldri hadde falt dem inn.

Alex var annerledes. Hun fikk jentene til å spise av hånden sin, og uten engang å forsøke, nådde hun frem til Garrett på en måte som han aldri hadde ventet seg. Han kunne ikke ta blikket fra henne. Det brede smilet som var sexy, innbydende, og på en måte kjent.

Han visste at han hadde sett henne før et sted, men han kunne ikke huske hvor. Det plaget ham. En kvinne som Alex var ikke lett å glemme. Til lunsj hadde hun spist en hamburger med et sukk av nytelse så intenst at han bare kunne tenke på sex. Da hun satt på en karusellhest, forestilte han seg at hun red ham. Hun slikket i seg en iskrem, og han …

Garrett ristet på hodet og prøvde å glemme akkurat det bildet. Han hadde allerede vanskelig for å gå. Hvis han fortsatte på denne måten, kom han til å bli lammet.

Alex elsket alt ved Disneyland. Han så det i øynene hennes, for hun skjulte ikke noe. Det var også annerledes i forhold til de kvinnene han kjente. De var fulle av kunstferdige løgner, strategi og utspekulert flørt. Mens Alex bare var seg selv.

– Du kommer til å like dette, Alex, sa Mia, som hadde utnevnt seg selv til personlig guide for Alex. – Piratskipet skyter med kanoner, og det er bål og brann. Og de synger. Og det er mørkt der inne.

– Nok nå. Jackson avbrøt datterens flom av informasjon. – Skal vi la Alex få litt pusterom nå? Han smilte til henne og Garrett og fikk familien sin på plass i båten. Garrett tok hintet med takknemlighet og trakk Alex inn i bakerste rad. Det var bare bra for dem å være litt atskilt fra de andre.

– Hun er en fantastisk liten pike, mumlet Alex. – Så kvikk og så pratsom.

– Det er hun så absolutt, lo Garrett. – Mia har en mening om alt, og hun nøler ikke med å dele den med andre. Barnehagelæreren hennes kaller henne veslevoksen. Jeg kaller henne en masekopp.

Hun lo igjen, og Garrett smilte til svar. Hun verken kniste eller klukklo. Når Alex lo, var det med hodet bakover og med fullt volum. Det var som om hun lyste opp. Han var på tynn is nå. Det var latterlig. Han visste bare fornavnet hennes, og han hadde ikke engang greid å finne ut hvor hun kom fra. Selv om han gjorde sitt beste.

Det irriterte ham at han egentlig burde vite hvem hun var. Det var noe der, noe som var like utenfor rekkevidde, som kunne fortelle ham hvem hun var. Men han klarte ikke å få tak på det.

Båten satte seg i bevegelse, og Alex lente seg fremover for å få med seg alt. Han likte det ved henne også. Nysgjerrigheten hennes, og denne appetitten på alt som hendte. De fleste mennesker hadde ikke denne sansen for å leve i øyeblikket. For de fleste handlet det alltid om i morgen. Om det de skulle gjøre når de hadde tid og penger og energi til det.

Han hadde sett det altfor ofte. Folk som hadde alt i verden, og som ikke la merke til det fordi de alltid ventet på noe annet.

– Herlig, hvisket hun. Båten vugget lett i vannet, og hun så bak seg hvor andre ventet på neste båt. Så flyttet hun blikket over på ham.

Over dem var nattehimmelen full av stjerner, og kunstige ildfluer blinket. En varm bris drev forbi dem. Selv i mørket så han hvordan øynene hennes lyste. Han stirret på munnen hennes og kunne ikke motstå den lenger. Han bøyde seg frem og la hånden rundt nakken hennes for å trekke henne mot seg. Munnen hans fant hennes, for å smake henne slik han hadde lengtet etter i timevis.

Det var verdt å vente på. Etter den første overraskelsen kom hun seg fort og kysset ham tilbake. Munnen hennes beveget seg mot hans, langsomt og mykt, og det gjorde ham enda mer yr. Han ønsket bare at de hadde vært alene i mørket, heller enn å være omgitt av syngende pirater og skravlende turister.

Hun sukket og lente seg mot ham. Det tok pusten fra ham. Men hva skulle han med pust? Hun løftet hånden mot kinnet hans og strøk over det med fingertuppene. Så avbrøt hun kysset og trakk pusten fort mens hun smilte og lente seg mot ham. – Det var deilig, hvisket hun.

Han tok hånden hennes og kysset håndflaten. – Det var mer enn det.

Et barn skrek opp, og en kanon gikk av litt for nær dem. Alex skvatt til, og så lo hun og la hodet mot skulderen hans. Han trakk henne nærmere, og i stedet for å følge med i det som skjedde rundt dem, holdt han øye med hennes reaksjoner på alt. Øynene hennes beveget seg ustanselig. Smilet hennes ga aldri opp, og hun sugde i seg alt som om hun skulle være en svamp. I det øyeblikket var han inderlig glad for at Jackson hadde overtalt ham til å bli med dem til Disneyland.

– Jeg har det så fint, hvisket hun så lavt at han nesten overhørte det.

– Fint? Er det alt?

Hun la hodet bakover og smilte opp mot ham. – Veldig fint.

– Det er bedre. Han ristet på hodet. En mann ville gjerne høre at en kvinne han var svak for, hadde det «veldig fint».

– Se. Hunden har nøklene til cellene. Hun ga seg over igjen og nøt øyeblikket. Garrett var helt betatt. Piratene sang, vannet slikket mot sidene av båten, og foran dem kunne han høre Mia synge med. Han smilte for seg selv. Han selv hadde også en veldig fin dag.

Etterpå spaserte de i skumringen. Solnedgangen stripet himmelen med de siste strøk av farger, før mørket la seg. Jentene var slitne. Mara sov på Caseys skulder, Molly slepte med føttene, og Mias smil var blitt en grimase. Men før de kunne gå hjem, måtte de ta den siste tradisjonelle pausen.

– Du kommer til å like slottet, gjespet Mia. – Jeg og Molly skal bli prinsesser en dag, og da skal vi ha et slott som dette, og vi skal ha valper …

– Der er hunden igjen, sukket Jackson. Alex klukklo og stakk hånden inn i Garretts. Fingrene hans lukket seg over hennes, og han sendte henne et sideblikk. I det svake lyset skinte øynene hennes med den samme gleden som han hadde sett tidligere. Hun var ikke trett og lei av alle barna og menneskemengden, hun trivdes med det.

Hun smilte svakt, og igjen hadde han denne følelsen av at han visste hvem hun var. Han visste at han aldri hadde møtt henne. Han ville ikke ha glemt henne. Men det var noe så kjent ved henne.

Slottet skinte med en rosa glød, og da de nærmet seg, begynte skjulte lys å blinke bak steiner og busker. Det var et virkelig eventyrslott. Garrett ristet på hodet, og Mia kurret av fryd. Svaner fløt grasiøst i innsjøen, en svak vind blåste gjennom trærne og sendte duften av roser ut i luften.

– Kan jeg få en prinsessehatt? spurte Mia.

– Selvfølgelig kan du det. Jackson tok henne i armene for å gi henne en klem. Garrett fulgte med, og for første gang følte han noe som lignet beklagelse. Det varte ikke lenge, men han måtte innrømme at tanken på å ha barn som Mia og søstrene hennes, ikke var direkte ubehagelig. For andre, ikke for ham.

– Alex, se! Mia grep hånden til Alex og halvveis trakk henne med seg opp til steinbalustraden mot sjøen. Der sto de og så på svanene med det rosa slottet i bakgrunnen. Garrett bråstoppet og stirret. I det øyeblikket visste han hvorfor hun virket så kjent. For flere år siden hadde han gjort en jobb for faren hennes. Kongen av Cadria.

Det betydde at Alex, den vakreste og mest sexy kvinne han noen gang hadde møtt, var prinsesse Alexis. Og han hadde kysset henne. Det var som bare.

Han gned seg over nakken, trakk pusten dypt og holdt den. Dette forandret alt. Radikalt.

– Har du lyst til å bo i et slott, Alex? spurte Mia.

Garrett ventet på svaret hennes. Alex strøk Mia over det lange, mørke håret. – Jeg tror det kan bli ensomt i et slott. De er så store. Og så trekkfulle.

Garrett holdt øye med henne, mens hun beskrev det som var hjemmet hennes. Pussig, det hadde aldri falt ham inn at en prinsesse kunne vantrives med livet sitt. I det store og det hele måtte det å være kongelig være bedre enn mye annet.

– Men jeg kunne ha mange valper, mente Mia.

– Ja, men du kom aldri til å se dem. Prinsesser leker ikke med valper. De har viktigere ting å foreta seg. De må si de riktige tingene, gjøre alt riktig. Det er ikke mye tid til overs til å leke.

Mia rynket pannen. det samme gjorde Garrett. Var det slik hun opplevde livet sitt? Var det derfor hun var og prøvde å være inkognito, for å slippe unna sin verden? Hva ville hun gjøre hvis hun visste at han hadde funnet ut hvem hun var? Ville hun forsvinne?

Alex smilte. – Jeg tror ikke du ville like et ekte slott like mye som du liker dette.

Mia nikket. – Kanskje jeg bare skulle late som om jeg er en prinsesse.

– Det er lurt, smilte Alex tilbake. Hun snudde seg og så på Garrett. Det var som å få et slag i brystet. Her satt han virkelig fint i det. Han hadde kysset en prinsesse. Han tok et overblikk over henne, fra platåskoene til jeans og solbriller som hun hadde skjøvet opp på hodet. Hun hadde gjort seg umake med forkledningen. Han lurte på hvorfor. Som prinsesse kunne hun ha fått en tur i parken med guide og blitt behandlet som den kongelige personen hun var. Men i stedet vandret hun gjennom Disneyland som en hvilken som helst turist. Alene.

Det var det siste ordet som ga gjenlyd i ham. Den profesjonelle siden av ham tok overhånd. En ting var at hun hadde løyet om hvem hun var, men hvor var livvaktene hennes? Visste hun ikke hvor farlig det var for en som henne å være alene og ubeskyttet? Verden var risikabel for alle, og det var ikke lurt å gjøre seg til skyteskive.

Hva hadde hun for seg? Som om hun leste tankene hans, bleknet smilet hennes litt. Garrett la merke til det, og han viste seg fra sin mest sjarmerende side. Hun holdt identiteten sin hemmelig av en eller annen grunn. Inntil han fant ut hvorfor, ville han bare spille med. I mellomtiden skulle han sørge for at hun var trygg.

*

De sa adjø på den enorme parkeringsplassen. Jackson og Casey skysset døtrene sine mot bilen, og turister strømmet forbi dem på vei hjem.

Garrett snudde seg mot Alex. – Hvor er bilen din?

– Jeg har ingen, svarte hun fort. – Jeg har aldri lært å kjøre, så jeg tok en drosje fra hotellet.

En drosje, tenkte han mørkt. På egen hånd. Hun ba omtrent om å bli utsatt for noe.

Det var et mirakel at hun var kommet hit uten at noen gjenkjente henne og tipset media. – Hvor bor du?

– Huntington Beach.

Det var ikke så langt unna. Men nok til at han ikke ville at hun skulle gjenta dette med å ta en drosje. Han så seg rundt. – Jeg skal kjøre deg tilbake til hotellet.

– Men det behøver du ikke, sa hun automatisk. Han lurte på om det var av høflighet, eller en reaksjon på at holdningen hans hadde endret seg. Nærheten og varmen som hadde vokst mellom dem, var borte nå. Det var naturlig. Hun var en rømt prinsesse. Han var mannen som visste bedre enn å gi etter for sine impulser, nå som han visste hvem hun var. Hun var prinsesse. Det spilte ingen rolle at saldoen på hans bankkonto sannsynligvis ikke var langt fra hennes. Det var rikdom, og så var det de kongelige. De to tingene hørte ikke nødvendigvis sammen.

– Jo, sa han. – Det gjør jeg.

– Jeg kan ta vare på meg selv.

– Det er jeg sikker på at du kan. Men hvorfor skal du vente på en bil når jeg er her? Han hadde ikke tenkt å slippe henne av syne før han visste at hun var i sikkerhet. Hun var for kjent. Prinsesse Alexis og det vakre ansiktet hennes hadde figurert på flere forsider enn han kunne telle. Pressen og fotografene fulgte etter henne overalt. Hun kom til å bli avslørt snart, og da ville hun være omringet av mennesker. Ikke alle var til å stole på.

Han ville være i nærheten av henne til hun var tilbake på hotellet, i det minste. Og så skulle han finne ut hva han skulle gjøre etterpå.

– Ja vel, sa hun med et smil. – Takk.

Trafikken var heldigvis ikke for tett. Det tok ikke mer enn tjue minutter før han styrte BMW-en opp foran hotellet. Han ga portieren nøklene, for å følge Alex inn i hotellet. Med et øvet blikk sjekket han omgivelsene. Lobbyen var elegant og nokså tom. Trær vokste i digre terrakottapotter innenfor de doble dørene. Marmorgulvet skinte matt under lysene, og på de kremfargede veggene hang smakfulle malerier.

Et par resepsjonister var opptatt med datamaskinene sine. En gjest stilte spørsmål. Og heisen åpnet seg for å slippe ut et eldre par. Alt så rolig og ufarlig ut. Men han visste altfor godt at ting kunne endre seg på et øyeblikk. Et helt normalt scenebilde kunne skifte til en katastrofe på et sekund.

Alex var heldigvis helt uvitende om hva han var opptatt av. Hun snakket jevnt mens de gikk mot heisene. – Denne, sa hun og brukte nøkkelkortet sitt. Mens de ventet, så han seg rundt igjen, og var glad for at ingen tok noen notis av dem. Det så ut til at hun fremdeles var inkognito. Det gjorde ham mer avslappet i forhold til at han ikke hadde gjenkjent henne. Men det var ikke ofte man så en prinsesse i jeans ta en drosje til Disneyland.

Hun hadde selvfølgelig toppsuiten. Han var glad for å se at det var egen heis opp, og at den krevde et nøkkelkort. Hun var delvis beskyttet. Men ikke mot hotellstaben. Han visste hvor lett det var å bestikke en ansatt på et hotell. Folk var villige til å selge sjelen sin hvis prisen var riktig.

Heisen åpnet seg, og de kom ut i en hall med marmorgulv. Døren ut fra den var låst. Han ventet på at hun skulle åpne den, og før hun kunne si noe, gikk han inn for å sikre seg at alt var i orden. Blikket hans gled over interiøret i den luksuriøse suiten. Midnattsblå sofaer og stoler i grupper. Peisen opptok det meste av en vegg, og skyvedørene av glass vendte ut mot en fantastisk utsikt. Den mørke himmelen var full av stjerner, og månen la sølvglans over sjøen.

Han gikk bort til døren til soverommet og tok et overblikk over det og badet, før han gikk tilbake til stuen. Der sjekket han balkongen. Det var ikke tegn til noe som helst utenom det vanlige. Det hadde ikke vært noen inntrengere her.

– Hva er det du gjør? spurte hun og la fra seg nøkkelkortet på et bord.

– Jeg bare sikrer meg at alt er i orden. Han feide det av som om det var noe helt vanlig, noe enhver mann ville gjøre. Men hun var alt annet enn dum. De blå øynene ble smale. Hun var litt solbrent på nesen, håret var i vill uorden, hun så aldeles fortryllende ut. Kroppen hans reagerte spontant, og han prøvde å ta seg sammen. Ingen flere kyss. Ingen flere fantasier. Ikke nå som han visste hvem hun var.

Alex var forbuden frukt. Han ville ha henne, ingen tvil om det. Men han hadde ikke tenkt å starte noe som kunne bli en skandale. Han hadde møtt faren hennes. Kongen ville ikke ta lett på å få vite at noen snuste rundt prinsessen. Garrett trengte ingen komplikasjoner. Hun var nydelig, og hun var sexy. Hun var morsom og kvikk. Men hun var ikke tilgjengelig. Og hun var her alene, uten beskyttelse. Han var programmert til å tenke sikkerhet, mer enn noe annet. Han kunne ikke blande det med andre behov.

– Jeg setter pris på det, sa hun lavt. – Men det er i orden, dette er et godt hotell, og de har strenge sikkerhetsprosedyrer.

Han var ikke så sikker på det. Men han ville undersøke situasjonen. Det var et femstjerners hotell, og det betydde vanligvis at gjestene var trygge. Men han hadde oppdaget på sin egen måte at ingen ting var vanntett.

– Takk igjen, sa hun og gikk mot ham. Alt i ham ville bare trekke henne inntil seg. Han kunne fremdeles kjenne smaken av henne, han husket hvor godt det kjentes å ha henne mot seg. Kroppen hans var hard og verkende. Men han måtte ta seg sammen.

– Jeg har hatt en fantastisk dag. Smilet hennes ble bredere, og hun slo ut med armene. – Det var perfekt. Akkurat som jeg alltid har forestilt meg at det ville bli. Min første dag i Disneyland.

Han måtte le. – Hadde du ventet deg en femåring som skravlet deg ørene fulle?

– Jeg forestilte meg en dag sammen med venner, og at jeg fant noen som … Hun tidde og lot resten henge i luften.

Det var like bra, tenkte han. Han var profesjonell på sikkerhet, men han var også en mann. Og det ble for mye for ham å vite at hun følte den samme tiltrekningen som han gjorde. Hvis han ikke kom seg ut herfra snart, kunne han komme til å glemme sine prinsipper og sin dømmekraft.

– Det er vel best jeg går. Han gikk mot den åpne døren mens han fremdeles var i stand til det.

– Å. Er du sikker? Hun slo ut med hånden mot baren. – Hva med en drink først? Eller jeg kan ringe romservice …

Hun gjorde det ikke lett for ham. Det ville være så lett å bli her. Kysse henne igjen og kjenne kroppen hennes reagere, og glemme alt om hvem hun var. Hvem han selv var. – Jeg tror ikke det. Men ellers takk. Kanskje en annen gang.

– Ja vel. Men hun var tydelig skuffet. Etter å ha sett henne smile hele dagen, hadde han fått henne til å føle seg nedtrykt.

– Hva med frokost? Det ramlet ut av ham før han fikk tenkt seg om.

Hun smilte igjen, og hjertet hans banket hardt. Garrett King, mester i feiltagelser.

– Det vil jeg gjerne, sa hun.

– Da sees vi i morgen. Han gikk ut og lukket døren bak seg. I heisen sto han helt stille og lot den hermetiske musikken fylle hodet for å viske vekk plagsomme tanker. Men han var nødt til å tenke over hvordan han skulle takle denne situasjonen.

Han ville ha Alex.

Men prinsippene hans krevde at han beskyttet prinsesser og ikke forførte dem. Da han nådde ned til første etasje, sa han til seg selv at han kunne gjøre begge deler.

Spørsmålet var bare om han burde det.

– Hadde du det hyggelig med Mikke Mus?

– Veldig morsomt. Garrett falt ned i sin yndlingsstol i rødt skinn og satte føttene på den tilhørende puffen. Han hadde mobilen i den ene hånden og en kald øl i den andre. Han lyttet til sin tvillingbrors latter.

– Beklager, sa Griff til slutt. – Men jeg kan ikke la være å le ved tanken på at du har trasket rundt i Disneyland en hel dag. Jeg fatter ennå ikke at Jackson klarte å lure deg med.

– Det var ikke Jackson, sa Garrett. – Det var Casey.

– Å, ja. Det er noe annet. Griffin sukket. – Hva er det med kvinner? Hvordan får de oss til å gjøre ting som vi vanligvis ikke gjør?

– Ikke vet jeg, sukket Garrett. Han så for seg Alex da han sa adjø. Øynene hennes, og den smilende munnen.

– Var det grufullt? Jeg kan love deg at da jeg dro til Knotts Berry Farm med dem siste sommer, drev Mia meg fra forstanden. Den ungen er som en mini Terminator.

– God beskrivelse, lo Garrett. – Og hun overgikk seg selv i dag.

– Det høres fælt ut, sa Griffin, full av sympati.

– Det kunne ha vært det. Garrett trakk pusten dypt og tenkte over det han var på nippet til å gjøre. Han var villig til å beholde hemmeligheten til Alex for øyeblikket. Men ikke overfor Griffin. Ikke bare var de tvillinger, de var også partnere i det firmaet de hadde bygd opp sammen.

– Ut med det. Fortell meg hva som gjorde dagen levelig.

Garrett så seg rundt. Leiligheten hans var ikke stor, men han likte den. Han hadde bodd på hotell en stund, slik hans fetter Rafe hadde gjort i årevis. Til han møtte Kate og giftet seg med henne. Men hoteller var så upersonlige, og de få dagene han ikke reiste over hele verden, ville han ha noe som var hans. Noe kjent å komme hjem til.

Han var ikke så ofte hjemme at det var noen vits i å kjøpe et hus. Han ville heller ikke la et hus stå tomt i ukevis av gangen. Men denne leiligheten var helt riktig for ham.

Den var innredet for å være komfortabel, og så snart han kom inn, oppløste problemer og vanskeligheter seg i ingen ting. Det var kanskje utsikten til havet som gjorde det. Eller vissheten om at dette var hans. Noe ingen kunne ta fra ham. Uansett var det blitt et virkelig hjem for ham i løpet av årene.

Arbeidsrommet hvor han satt nå, var typisk maskulint, fra de mørke panelene til skinnmøblene og den store steinpeisen. Veggene var dekket med bokhyller fulle av romaner, klassikere og gaver fra takknemlige klienter. Utenfor glassdørene var en liten balkong hvor han kunne stå og se på vannet. Akkurat som utsikten fra rommet til Alex. Pussig hvor raskt han kunne vende tilbake til henne i tankene.

– Hallo, Garrett? Er du der ennå?

– Ja, jeg er her.

– Snakk. Ikke trekk ut tiden, hva er det som foregår?

– Jeg møtte en kvinne i dag.

– Halleluja. La media få beskjed. Griffin skrattet så høyt at Garrett måtte flytte telefonen vekk fra øret. – Det er på tide du har hell med deg. Jeg har sagt det til deg i månedsvis, du må løse deg opp litt. Hvordan er hun?

– Hun er hinsides alle beskrivelser.

– Nettopp. Du har møtt en gudinne i Disneyland.

– Ikke akkurat det. Hun er prinsesse.

– Å, nei, stønnet Griffin dramatisk. – Du har vel ikke funnet deg en snobbete sosietetstuppe? Det er helt feil.

Garrett rynket pannen. – Nei, hun er prinsesse.

– Du forvirrer meg. Snakker vi om en ekte prinsesse? Med krone og trone?

– Ja.

– Det var som bare!

– Husker du den jobben vi gjorde for kongen av Cadria for noen år siden?

Det ble stille mens broren tenkte seg om. – Ja, jeg husker det. De skulle ha en stor utstilling av kronjuvelene, og vi sørget for sikkerheten.

– Ja. Husker du datteren?

– Selvfølgelig husker jeg henne. Jeg møtte henne ikke direkte, men jeg så henne i palasset noen få ganger, på avstand. Hun var … Ny pause. – Tuller du med meg?

Garrett hadde også sett henne på avstand den gangen. Han husket at han ikke hadde brydd seg noe særlig med henne. Når han var på jobb, var han ytterst konsentrert. Han hadde ikke virkelig lagt merke til noe annet enn det som hadde med jobben å gjøre, og så snart de var ferdige, hadde han og broren forlatt Cadria.

Den lille øya lå like utenfor kysten av England, og han og Griffin hadde fløyet derfra til Irland for å besøke sin fetter Jefferson og familien hans. Han hadde ikke ofret prinsessen en tanke siden. Ikke før i dag.

– Nei, det er fullt alvor. Prinsesse Alexis var i Disneyland i dag.

– Jeg så ikke noe om det i nyhetene.

– Det kommer du heller ikke til å se. Garrett tok en slurk av ølet og håpet at det ville avkjøle ham. Det summet fremdeles i kroppen, han var het og hard i lysken, og han hadde følelsen av at det bare ville bli verre jo mer tid han tilbrakte sammen med henne. – Hun gjemte seg eller noe. Hun sa bare at hun het Alex.

– Hva med livvakter?

– Hun hadde ingen som jeg kunne se.

Griffin trakk pusten fort. – Det er ikke bra.

– Du sier ikke det. Garrett ristet på hodet og ble enda mer bekymret. Alex var alene på et hotellrom, og han selv var den eneste som visste hvor hun var. Han kunne ikke forestille seg at familien hennes ville tillate henne å være ubeskyttet, så hun måtte ha lurt seg unna livvaktene sine. Dermed var hun sårbar og utsatt. Hva som helst kunne hende med henne.

– Hva skal du gjøre med det?

Han sjekket tiden på bestefarsklokken på veggen. – Jeg skal vente en times tid, og så ringe faren hennes.

Griffin lo. – Jo da, det er helt enkelt bare å ringe slottet. Hallo, konge? Dette er King.

Garrett himlet med øynene av den tamme spøken. De hadde hørte mye i samme gaten da de jobbet for faren til Alex. Konger som arbeidet for konger og den slags.

– Hvorfor snakker jeg egentlig med deg? spurte han oppgitt.

– Fordi jeg er tvillingbroren din. Den som fikk alle hjernecellene.

– Det forklarer vel hvorfor jeg fikk utseendet, mumlet Garrett. Det var en gammel lek. Siden de var identiske tvillinger, hadde ingen av dem noe å tape på fornærmelsene. Griffin var det mennesket i livet hans som Garrett alltid kunne stole på. Det var fire andre brødre i deres gren av familien King, og de sto hverandre nær. Men som tvillinger var Griffin og Garrett noe for seg selv. Da de vokste opp, hadde de holdt sammen mot de eldre brødrenes erting. De hadde spilt fotball sammen, lært å kjøre bil sammen, og gått ut med ledere for heiagjenger sammen. De passet på hverandre fremdeles.

For en King var familien det viktigste av alt. Familie kom først. Alltid.

Griffin sluttet endelig å le. – Hva har du tenkt å gjøre?

– Det jeg sa. Jeg skal ringe faren hennes. Han ga oss et privat nummer, ikke sant? Først vil jeg finne ut om kongen vet hvor hun er.

– Tror du at hun har rømt?

– Jeg tror at hun anstrenger seg for at folk ikke skal kjenne henne igjen, så det er nok sannsynlig. Han husket klærne hennes, jeans og en enkel hvit bluse, platåsko og uryddig hår. Langt fra slik man ventet at en prinsesse skulle se ut. – Det ville ikke forbause meg å finne ut at ingen vet hvor hun er. Men jeg skal la kongen få beskjed om at alt er i orden med henne, og be ham fortelle meg hvordan han vil at jeg skal takle dette.

– Og hvordan vil du takle det?

Garrett sa ikke et ord. Det besvarte langt på vei Griffins spørsmål. Hva kunne han ellers ha sagt? At han ikke ville takle situasjonen, at det var Alex han ville håndtere?

– Hun må være noe spesielt.

– Ja, det er hun faktisk, svarte Garrett stramt. – Og hun skal beskyttes.

Minnene flakset rundt i hodet som en sky av mygg, irriterende og ikke til å komme bort fra. Han kunne ikke engang få dem til å blekne. Han hadde gjort en tabbe, og noen hadde dødd. Han ville aldri tillate seg å glemme det.

– Garrett, sa Griffin lavt. – Du må gi slippe på fortiden.

Han krympet seg og drakk litt mer øl. Som tvillinger hadde de alltid vært på bølgelengde. De kunne ikke lese hverandres tanker, heldigvis, Men det var alltid en understrøm som hver av dem kunne forholde seg til. Og nå var Griffins radar på alerten.

– Hvem er det som snakker om fortiden? Garrett skjøv fra seg minnene og sa til seg selv at situasjonen til Alex ikke hadde noe å gjøre med det som var hendt for lenge siden. Og han skulle sørge for at det forble slik.

– Det er greit, bare vær sta. Fortsett med å torturere deg selv for noe som du ikke var skyld i.

– Jeg er ferdig med å snakke om det, sa Garrett bestemt.

– Som du vil. Du har alltid vært etn stabeis.

– Og det sier du? Man kjenner lusa på gangen.

– Bare hold meg underrettet om dette, sa Griffin. – La meg få vite hva faren hennes har å si, og hvis du trenger forsterkninger, så ring.

– Ja, det skal jeg. Men Garrett visste at han ikke kom til å ringe. Han ville ikke at noen skulle hjelpe ham med Alex. Han ville vokte på henne selv. Han stolte på sin bror, fullt og helt. Men han ville ikke overlate Alex til noen. Den eneste måten å sikre seg på, var å ta vare på henne selv.

*

Alex fikk ikke sove.

Hver gang hun lukket øynene, så hun for seg bilder fra denne dagen. For det meste var det bilder av Garrett, selvfølgelig. Bilder av ham mens han lo, ertet niesene sine, bar på et sovende barn, og mens han bøyde seg for å kysse henne.

Kysset hadde vært altfor kort. Men bortsett fra det, var det vidunderlig. Hun kunne fremdeles høre vannet slå mot siden av båten, piratene som sang og vinden som blåste mot ansiktene deres. Hun kunne føle munnen hans mot sin.

Det hadde vært magisk.

Hun grep tekoppen sin og gikk ut på balkongen. En sommervind hilste henne med et kjølig kyss fra havet. Hun så opp mot nattehimmelen, og deretter utover havet, hvor måneskinnet danset over vannflaten og trakk en sølvstripe etter seg. Som for å markere en sti å følge. Midt på natten var alt stille, som om hele verden drømte. Og selv om hun fikk sove, ville drømmene hennes være fulle av Garrett.

Hun nippet til teen og sukket tilfreds. Hun visste at hun burde føle seg skyldbevisst for å ha forlatt Cadria på den måten hun gjorde. Men hun klarte det ikke. Det var kanskje fordi hun hadde brukt så mye tid på å gjøre de riktige tingene. Hun hadde vært en pliktoppfyllende datter, en hjelpsom søster, en perfekt prinsesse. Hun var alltid på rett sted til rett tid, og hun sa de riktige tingene.

Hun var glad i sin far. Men mannen hang omtrent igjen i middelalderen. Hvis det ikke var for morens innflytelse, ville kong Gregory av Cadria antagelig ha fått smidd et kyskhetsbelte til datteren, og gjemt henne i et tårn. Til han fant den rette ektemannen for henne.

Alex hadde måttet kjempe for hver liten antydning av frihet og uavhengighet i løpet av de siste årene. Hun hadde ikke bare villet være til stede ved statsbegivenheter. Eller for å døpe et skip eller åpne en park. Hun ville mer. Hun ville at livet hennes skulle bety noe. Og hvis det innebar at en tjueåtte år gammel kvinne måtte rømme hjemmefra, så fikk det så være.

Hun håpet bare at faren kunne tilgi henne. Han ville kanskje en dag forstå hvor viktig friheten var for henne. Ingen ting hadde noen gang vært hennes. Palasset bestemte alt, hva hun skulle gjøre, og når hun skulle gjøre det. Selv arbeidet hennes med enslige og trengende mødre i hovedstaden i Cadria, var fordreid av pressekontaktene i slottet. De hadde gjort henne til en helgen, en kvinne fra de høyere lag som rakte en hjelpende hånd til de fattige. Det irriterte henne, og det var pinlig for de kvinnene hun prøvde å hjelpe. Hele livet hennes var sentrert omkring en følelse av plikt og privilegier, og det holdt på å kvele henne.

Hun ristet på hodet og prøvde å skyve fra seg tankene. Hun visste hvor patetisk det virket. Stakkars lille rike pike, for et vanskelig liv hun hadde. Men det å være prinsesse var like kvelende som hun hadde prøvd å forklare det for Mia.

Alexis smilte for seg selv ved tanken på Mia. Hun og familien hennes hadde gitt Alex en av de beste dagene i livet hennes. I palasset hadde hun følt det som om livet gled ut av hendene hennes og forsvant i gjentagelsen av det velkjente. Det trygge. Det var ingen overraskelser i hennes verden. Ingen opplevelser av ren glede, ingen tiltrekning eller brå seksuell hete. Selv om hun hadde lengtet etter alt dette i hele sitt liv.

Hun hadde vokst opp med historier om magi og romantikk. Moren hennes hadde alltid snakket om Disneyland som et helt spesielt sted. At det var en glede og en fortryllelse der som ikke fantes andre steder.

Moren til Alex hadde vært nitten, og hadde arbeidet i en av gavebutikkene på Main Street, da hun møtte den fremtidige kongen av Cadria. Selvfølgelig ante hun ikke at den pene unge mannen som flørtet med henne, var en prins. Hun falt for de snille øynene og det vennlige smilet hans. Han holdt tittelen sin hemmelig til moren til Alex hadde forelsket seg i ham. Og Alexis hadde alltid ment at det var hemmeligheten. Finne en mann som ikke visste hvem hun var. Noen som ville ha henne for hennes egen skyld, ikke på grunn av hvem faren hennes var.

Og i dag hadde hun kanskje funnet ham. På samme sted hvor moren hennes hadde funnet magien som forandret livet hennes.

– Jeg kan ikke ha dårlig samvittighet, for det var verdt det, mumlet hun like etter. Det gjorde ikke noe å snakke med seg selv. Å være alene betydde at hun ikke hadde noen å snakke med. Men hvis hun snakket med seg selv, var det ingen som brydde seg om det.

Tankene hennes drev til familien, og hun krympet seg litt da hun innså at de antagelig var redde for henne. Faren hennes var sikkert fra seg av bekymring, mens moren strevde med å roe ham ned. De eldre brødrene var nok slitt mellom irritasjon og stolthet over hva hun hadde våget å gjøre. Hun ville ringe dem om en dag eller to, for å si fra at alt var i orden med henne. Men inntil da ville hun bare nyte livet. For første gang i sitt liv var hun en vanlig kvinne. Det var ingen som kledde på henne, rådet henne, ga henne dagens timeplan. Hun rådet over sin egen tid, og hun sto ikke til ansvar for noen.

Friheten gjorde henne nesten svimmel. Hun kunne ikke fatte at hun hadde klart det. Hun hadde stukket av fra livvaktene, men hun håpet at de ikke fikk for mye problemer med faren hennes. Hun hadde forkledd seg, kjøpt en flybillett og smøget seg ut av Cadria ubemerket. Faren var selvfølgelig rasende, men det var faktisk hans feil. Hvis han ikke hadde begynt å mase om at hun skulle slå seg til ro, finne seg en passende ektemann og ta sine kongelige plikter alvorlig, ville hun antagelig ikke ha rømt.

Faren var ikke noe uhyre. Han var en snill mann, men til tross for at han hadde giftet seg med en amerikansk kvinne med egne meninger og solid ryggrad, kunne han ikke innse at datteren trengte å finne sin egen vei.

Det betydde at i dag kom hun til å gjøre det beste ut av det hun kanskje hadde funnet i Garrett. Hun rynket pannen. Hun visste ikke engang etternavnet hans.

Hun lo og ristet på hodet. Navn betydde ikke noe. Det viktige var at de historiene moren hadde fortalt henne, var sanne. Moren hadde hatt rett. Disneyland var et spesielt sted, med en egen magi. Og hun hadde funnet noe av det for seg selv.

*

Han hadde klarering på heisen opp til toppsuiten, så da han kom til hotellet tidlig om morgenen, dro han rett opp. Maskineriet overdøvet nesten den hermetiske musikken fra høyttalerne. Øynene hans sved av mangel på søvn, men kroppen var i høygir. Han var spent og ivrig etter å se igjen Alex.

Det var kanskje dumt, men slik var det. Han hadde ikke noe med å la seg blinde av begjær. Hun var prinsesse, og nå var han offisielt livvakten hennes.

Han så sitt eget speilbilde på veggen. Han burde ha forutsett hva som ville skje når han fikk tak i kongen av Cadria. Men at han ble overrasket, understreket bare hvor langt borte hjernen hans var.

– Hun er i California? Kongen nesten brølte i telefonen. Garrett sa til seg selv at dette var svar på hans første spørsmål. Kongen hadde ingen anelse om hvor Alex var.

– Er hun i sikkerhet?

– Ja, svarte Garrett fort. Hans respekt for kongen vokste. Han var ergerlig, men han var mer opptatt av datterens sikkerhet enn noe annet. – Hun er i sikkerhet, men hun er alene. Jeg liker det ikke.

– Ikke jeg heller, mr King.

– Kall meg Garrett.

– Garrett, gjentok kongen og så mumlet han noe til noen som var sammen med ham. – Ja, jeg skal spørre ham, Teresa. Unnskyld meg, men min kone er svært bekymret for Alexis. Det er vi alle sammen, som du sikkert forstår.

– Det forstår jeg. Garrett var villig til å vedde på at «svært bekymret» var langt fra noen overdrivelse.

– Min kone vil gjerne vite hvordan du fant Alexis.

– Jeg var sammen med min familie i Disneyland. Garrett moret seg. Tenk å ramle over en vaskeekte, rømt prinsesse i en fornøyelsespark. – Vi møttes ved en av attraksjonene.

Ingen vits i å fortelle kongen at Garrett hadde reddet Alex fra en plageånd, uten å vite hvem hun var. Ingen vits i å nevne at han hadde kysset henne, heller.

– Jeg visste det, ropte kongen og så snakket han til sin kone igjen. – Teresa, dette er din skyld. Du har satt alle slags romantiske griller i hodet på henne.

Garrett ventet og lyttet til diskusjonen mellom kongeparet. Det understreket bare hva han hadde lært for lenge siden. Folk var like, enten de var konger eller baseballspillere. De lo, de sloss, de gråt, alle sammen. Og for ham hørtes det ut som om kongen av Cadria ikke kunne håndtere kvinner.

Kongens stemme ble avløst av en lav og melodisk kvinnestemme. Det måtte være dronningen. Garrett smilte da han oppfattet at hun ikke lot sin mann kue seg et øyeblikk. – Hallo, Garrett?

– Ja, Deres Høyhet?

– Er alt i orden med Alexis?

– Ja, som jeg sa til kongen, var alt bra da jeg fulgte henne tilbake til hotellet i går kveld.

– Det er gode nyheter. Takk for det. Du sa du møtte henne i Disneyland?

– Det stemmer.

Dronningen mumlet nesten til seg selv. – Hun har alltid drømt om å besøke fornøyelsesparken. Jeg burde ha gjettet at hun dro dit.

En prinsesse som drømte om Disneyland. Andre unge kvinner drømte om å være prinsesser, så det var vel ikke så rart. Men han hørte bekymringen i dronningens stemme.

Var Alex klar over hva hun lot sin familie gjennomgå?

– Takk for at du passet på min datter, sa dronningen. – Nå vil min mann snakke med deg igjen.

Garrett smilte for seg selv mens han så for seg hvordan telefonen gikk fra hånd til hånd i slottet noen tusen kilometer unna. Kongen kom tilbake på linjen, og nå var han roligere.

– Garrett? Jeg vil gjerne hyre deg til å vokte min datter.

Garrett tok et skritt bakover. Dette var ikke det han hadde i tankene. Han ville ikke være livvakten hennes. Han ville ha henne. Det var ikke noe godt grunnlag for å beskytte henne.

– Jeg tror ikke det er så lurt …

– Vi betaler det du forlanger. Men min kone mener at Alexis trenger litt tid for seg selv, så jeg kan ikke akkurat hale henne med hjem, selv om det er det jeg helst vil. Samtidig vil jeg ikke at hun skal risikere å bli utsatt for noe.

Det var et godt poeng, det måtte Garrett innrømme. Enten hun ville det eller ikke, så var det potensiell fare rundt Alexis. Det var derfor han hadde ringt kongen. Han mente at hun burde beskyttes, men ikke av ham. – Jeg er enig i at prinsessen trenger en livvakt, men …

– Utmerket, avbrøt kongen. – Du holder oss orientert om hvor hun er og hva hun gjør?

Garrett reiste bust. Det var ikke beskyttelse, det var å sladre. Ikke en eneste gang hadde han og hans bror nedverdiget seg til å spionere på utro ektefeller, og han ville ikke begynne med det nå.

– Jeg er ikke interessert i å være spion, Deres Majestet.

Kongen klukklo. – Spion. Det er ikke det vi snakker om. Jeg ber deg om å beskytte min datter, for et pent honorar. Du observerer og rapporterer. Hva er det, Teresa? Garrett hørte hvisking i bakgrunnen, og så kom kongen tilbake. – Ja vel. Det er å spionere. Altså, du observerer, men du rapporterer ikke.

Garrett likte det fremdeles ikke. – Garrett, min datter vil ha ferie, men hun har klart å lure seg vekk fra alle livvakter jeg har satt til å passe på henne. Vi ville sette stor pris på det hvis du vil vokte Alexis nå.

Det var derfor han endelig gikk med på det.

Han rynket pannen og hadde en bestemt følelse av at dette ikke ville gå bra. Men hva kunne han gjøre? Si til en konge at han ikke var villig til å passe på datteren hans? Men han ville ha nektet blankt hvis kongen hadde insistert på at han skulle spionere.

Han kunne ikke finne noen måte å si nei til å beskytte henne på. Kongen ville ikke at verden skulle vite hvor hun var. Garrett hadde allerede møtt henne, og han var en erfaren sikkerhetsekspert. Hvordan kunne han si nei?

Hvis han sa nei, og noe hendte med Alex, ville han ikke kunne leve med seg selv. Nyvene i pannen ble dypere da han innrømmet sannheten. Han hadde allerede en død pike som spøkte for ham. Han ville ikke overleve en til.

